Апельсін
*Васіль Хомчанка*

Пеця прачнуўся і крыкнуў:

— Баба, дзе ты?

— На кухні, — адгукнулася баба.

Пеця пратэпаў да яе, спытаў:

— Баба, смачны быў апельсін?

— Які?

— Ну той, што ты спачатку мне дала, а потым я табе даў.

— Калі ж гэта было? — не зразумела баба і развяла рукамі.

— Вось жа нядаўна. Ты мне дала апельсін, я яго не стаў адзін есці, а аддаў табе, каб ты падзяліла. Ты ўзяла і сказала, што падзеліш. Дзе ён?

— А-а, — здагадалася баба нарэшце: унуку апельсін прысніўся. Узяла сумку, дастала адтуль вялікі аранжавы апельсін. — Вось ён, вазьмі.

Пеця ўзяў і хацеў аддаць бабулі, каб яна падзяліла. А бабуля сказала:

— Апельсін твой, вось ты і дзялі.

Пеця і падзяліў на дзве няроўныя часткі. Бабуля — вялікая, ёй большую частку, Пеця — малы, яму меншую.

Елі апельсін і хвалілі. Пеця хутчэй з'еў. А бабуля ела няспешна і з'ела толькі дзве долькі.

— Я наелася ўжо, — сказала яна. — Можа, ты мне паможаш?

— Памагу, — з ахвотаю згадзіўся Пеця. — Давай! Я ж табе заўсёды дапамагаю.